«Brasil – Norge» av Lars Saabye Christensen

Diktet vi nå skal se nærmere på er skrevet av Lars Saabye Christensen i 1998. Diktet heter Brasil – Norge, og er laget med utgangspunkt i den fantastiske 2-1 seieren over Brasil i fotball-vm i 1998. Dette står i ettertid som en av de største idrettsbragden i norsk idrettshistorie. Diktsamlingen diktet står i heter «Pasninger».

Lars Saabye Christensen er en norsk-dansk forfatter som bor i Oslo. Han debuterte med en diktsamling i 1976, som han vant en anerkjent pris for. Siden har han gitt ut filmmanus, skuespill, romaner, dikt og annet. Han har blant annet vunnet Brageprisen og Nordisk Råds Litteraturpris for deler av sitt forfatterskap.

Førsteinntrykket av diktet er at det er litt rotete satt opp. Det klinger litt dårlig uten rim og rytme, men når man har hørt det noen ganger så klinger det bedre, og spesielt gjentakelsen i første strofe danner en viss rytme i diktet.

Diktet består av fire strofer, med ulikt antall verselinjer. I første strofe er det 9 verselinjer, som egentlig består av fire setninger som begynner med «Hvis Norge er…». I midtpartiet er det en strofe på seks verselinjer. Mot slutten er det en strofe på fire verselinjer, før diktet avsluttes med en ytring «og karnevalet går med pæler».

Diktet har vært satt opp annerledes, men dette er den mest vanlige måten å sette det opp på. På den versjonen som ble lest opp med bilde i bakgrunnen er diktet delt opp i 9 strofer. Diktet har ikke fast rytme eller rim, men likevel kan man si at Lars Saabye Christensen klarer å skape en flyt i diktet.

Strofene er av ulik lengde. Likevel er det en viss struktur i den første strofen, som består av fire setninger som alle begynner med «Hvis Norge er…..» Dette danner en viss rytme, og gjør diktet lesbart. Midtpartiet og slutten er uten rim og fast rytme. Diktet er likevel lett og lese, og man finner rytmen, selv om den ikke er fast.

Vi finner andre virkemidler i diktet. Gjentakelse blir brukt mye. Hvis Norge er…så er Brasil….gjentas flere ganger i første strofe, noe som danner rytme i diktet. Videre brukes kontraster. Norge omtales som noe, mens Brasil omtales som noe annet. Dette settes opp mot hverandre som kontraster. Norge er «våt sement», mens Brasil er «en syngende elv». Disse kontrastene representerer fotballferdighetene mellom disse to landene, og de brukes bevisst for å understreke at Norge slo Brasil mot absolutt alle odds.

Disse kontrastene fungerer også som metaforer, noe diktet inneholder masse av. Det er kanskje ikke lett å vite at diktet handler om fotball, dersom det tas ut av konteksten.

I diktet fremstilles Brasil som noe som er overlegent Norge. Norge fremstilles som noe traurig og trist, mens Brasil kun omtales med positive ord. Det er «Davids kamp mot Goliat». En kamp Brasil har «vunnet» på forhånd. Brasil tar da også kommando i kampen, og ledelsen, som alle har forventet. I midtpartiet skjer det likevel noe uventet. Norge utligner. Stormakten er rystet. I diktet står det at «den norske skogen reiser seg og sprenger tregrensene».

I slutten er alt snudd på hodet. Norge har vunnet, noe ingen på forhånd trodde var mulig. Nå er det nordlys i Sør Amerika, og snø på Copacabana. Det regner også kaffe i Stryn. Alt er omvendt av slik det pleier, og snøen på Copacabana er der for å minne Brasil på hvem som vant. Til slutt får vi høre at karnevalet går på pæler, noe som kjennetegnet den norske treneren Egil Olsen. Når noe så vassekte brasiliansk som selve karnevalet går med pæler, er det en påminnelse om at Norge har vunnet over Brasil i fotball, og gjort sterkt inntrykk på det brasilianske folket. Fotballverden er snudd på hodet.

Temaet i diktet er fotballkampen mellom Brasil og Norge, der Norge overraskende vant. Likevel kan vi også si at diktet handler om håp, nasjonalfølelse, samhold og stolthet.

Diktet har flere budskap. Vi ser hvordan noe så enkelt som en fotballseier kan gjøre noe alvorlig med hele den norske folkesjela. Vi ble alle stolte nordmenn denne sommerkvelden i 1998. Videre sier det noe om at man aldri skal ta noe for gitt. Ting går ikke alltid som man forventer, og blir du for selvsikker så er det lett å «bli tatt på senga».

Tilslutt kan vi si at diktet lærer oss at ting slett ikke alltid blir slik som man tror det vil bli. Det handler om håp, og det gir oss motivasjon til å jobbe for noe, for dette beviser temmelig tydelig at det umulige slett ikke er umulig.